Ienisea| Navis glacifraga nuclearis *Taimyr* navem cisternatam *Indigam* ad Dudinkam per Ieniseam ducit |
| Longitudo | 3487 chm |
| Altitudo fontis | 619,5 m |
| Decursus aquae | 19800 m³/s |
| Area systematis | 2580000 chm² |
| Fons | prope Hierocaesaream |
| Ostium | Mare Karense |
| Regio | Siberia |

*Vide etiam paginam discretivam:* Ienisea (discretiva)

**Ienisea** seu **Ieniseus** est flumen magnum in Siberia, fluvius aquosissimus Russiae. 

Nomen Russicum et Latinum de forma Nenetica antiqua *Ienesij* derivatum est, quae sua vice est nomen Evenkense *Ionesi* corruptum, quod nomen Evenkense *aqua magna* significat.

Ienisea cum accolis suis

Situs et fluxus
---------------

Confluxu fluviorum Ieniseae Maioris et Ieniseae Minoris prope urbem Hierocaesaream (Tuvae metropolim) incipiens, 3487 chiliometra per Tuvam, Chakassiam atque territorium Crasnoiarense Foederationis Russicae patet et in sinum Ieniseensem maris Karensis Oceani Glacialis Septentrionalis effunditur. 

Ienisea est confinium naturale Siberiae Occidentalis, a planitie Sibirica Occidentali amplissima paludinosa occupatae, et Siberiae Orientalis, quam taiga montana operit.

Confluxus Ienisearum Maioris et Minoris prope Hierocaesaream
Post Hierocaesaream prima 188 chm Ienisea ad occidentem per vallem Tuvinicam fluit, multos ramos et insulas faciens. Cemtschuco tributario accepto ad septentrionem vertit et per Saianes Orientales transit. Ibi et receptaculum aquae Saiano-Shushense maximum situm est, post id receptaculum Mainense minus et Abacano trbutario accepto receptaculum tertium, Crasnoiarense (cuius moles non in Crasnoiario, sed in *Divnogorsk* urbe sita est). 

Inter Crasnoiarium et Angarae ostium vallis latior fit; iugum Ienisseiense ad flumen appropinquat. Infra Angaram ripa Ieniseae dextra montana manet, ripa laeva humilis et paludinosa fit. Prope ad ostium Tunguscae Inferioris vallis Ieniseae circa 40 chm lata est, prope Dudinkam 150 chm. Alveus ad 5 chm latus fit; altitudo Ieniseae inferioris a 5 ad 8,5 m est, infra Dudinkam ad 25 m. Infra Kureikam vicum iam aestus marinus observari potest; inferius delta magnum sita est et aestuarium, qui sinum Ieniseensem format.

Receptaculum aquae Saiano-Shushense

Systema hydrographicum
----------------------

Accolae Ieniseae sunt (a fontibus ad ostium):

* Cemtschucus (vulgo *Chemċik*),
* Abacanus,
* Tuba,
* Syda
* Sissimus,
* Mana,
* Can,
* Angara (quae Baicalis lacus omnes aquas fert),
* Cassus,
* Symus,
* Dubtschesus,
* Tungusca Transmontana,
* Bachta,
* Ieloguius,
* Tungusca Sicca,
* Tungusca Inferior,
* Turuchanus,
* Igarka Maior,
* Dudinka,
* Dudinka Sicca,
* Cheta Minor,
* Cheta Maior etc.

Longitudo Ieniseae cum Angara maior est, quam Ieniseae ab Hierocaesarea ad ostium; interdum pars Ieniseae ab Hierocaesarea ad ostium Angarae *Ienisea Superior* appellatur.

Navis traiectoria trans Ieniseam navigans Crasnoiarii (charta cursualis, 1905)

Urbes in ripis sitae
--------------------

Ad Ieniseam sitae sunt urbes 

* Hierocaesarea,
* Abacanus,
* Crasnoiarium,
* Ienisea,
* Dudinka,
* Igarka,
* Dickson

aliaeque.

Zacharovka vicus in ripa Ieniseae

Notae
-----

1. ↑  *Atlas Russicus*, p. 7; Ioannes Georgius Gmelin, *Flora Sibirica*. Vel **Ieniscea** (Henrici Scherer *Tabellae geographicae*, p. 212; sic et Iohannes Iacobus Hofmannus, *Lexicon universale* (1698) ~)
2. ↑  Caroli Egger *Lexicon Nominum Locorum* (1977, 1982: ISBN 88-209-1254-6), p. 157.   
Russice Енисей, tr. *Jenisej*, Nenetice *Ензя’ ям’/Ienzia iam*, Evenkice *Ионэси/Ionesi*, Selcupice *Ня́ндысе/Niandyse* vel. *Пӱ̄л Тяас ӄолд / Pul Tiaas cold*, Ketice *Хук / Chuk*, Chakassice *Ким суғ / Kim sug*, Tuvinice *Улуг Хем / Ulug chem*.
3. ↑  Norae Zabinkovae et Moysis Kirpicznikov *Nomina physico-geographica principalia URSS* s.v. *Саяно-Шушенское вдхр*.
4. ↑  Norae Zabinkovae et Moysis Kirpicznikov *Nomina physico-geographica principalia URSS* s.v. *Енисейский кряж*.
5. 1 2  Ioannis Georgii Gmelin *Flora Sibirica*, p. IX-X
6. ↑  Glavnyĭ botanicheskiĭ sad (Akademii︠a︡ nauk SSSR), 61-70, 1966, p. 34.

Ripa Ieniseae saxosa prope ad cataractam *Kazačinskij*

Nexus externi
-------------

|  |  |
| --- | --- |
|  | **Situs geographici et historici:** *Locus*: 71°49′47″N 82°42′58″E, 51°43′40″N 94°27′6″E • *OpenStreetMap* • *GeoNames* • Thesaurus Getty • Store norske Lexikon • Treccani |


|  |  |
| --- | --- |
|  | **Vicimedia Communia** plura habent quae ad **Ieniseam** spectant. |

* Iohannes Iacobus Hofmannus, *Lexicon universale* (1698) ~, vol. 2, p. 592 cum textu de Ienisea (JENISCEA) **(Latine)**
* Georgius Kublickij, Енисей, река сибирская (*Ienisea, flumen Sibericum*). Crasnoiarii, 2015 **(Russice)**